《咸阳县令求清渭楼诗和何子应长句》
宋代·苏籀

秦如蒹葭未饱霜，四维不举空豪强。
神疲鬼乏赴功利，兆自襄公终始皇。
富极薰天力斡地，诸侯西来谁敢当。
范雎李斯乘利势，蒙骜白起先戎行。
韩卢前奔宋鹊举，角逐海内如驱羊。
干戈取之刑法治，举事夸淫惟快意。
时移数尽非徒然，直笔汗青遭唾毁。
咸阳宫殿无尺瓦，直抵南山是禾稼。
山巅观阙总成尘，清渭东流无昼夜。
昔时此水贯宫垣，今日沦涟县楼下。
无复秦娥洗妆水，时有村童饮牛马。
秋波泠泠泛红叶，春天波荡桃花节。
清名不与世荣辱，混濁何尝妨至洁。
八川分流皆异态，七泽胸中无芥蔕。
直须面面倚危栏，殚睹雍州原野火。
楼中有客雍门弹，坐上悲歌击樽坏。
何侯精采如琳琅，携诗揖我谓我臧。
我今为子登楼赋，书版一讽悲兴亡。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。